సుల్తాన్ (2016 సినిమా)

సుల్తాన్,  2016 జూలై 6 గురువారం నాడు విడుదలైన హిందీ చిత్రం. ఈ చిత్రం ప్రధానంగా క్రీడా రంగ నేపథ్యములో చిత్రీకరించబడినది.

కథ
సుల్తాన్‌ అలీఖాన్‌ (సల్మాన్‌ఖాన్‌) హర్యానా ఓ మారుమూల గ్రామానికి చెందిన వ్యక్తి. కెరీర్‌ను ఎలా మలచుకోవాలో.. ప్రొఫెషనల్‌గా ఎలా ఎదగాలో తెలియని పరిస్థితుల్లో ఉంటాడు. ఆర్ఫా (అనుష్కశర్మ).. మల్లయోధురాలు. ఒలింపిక్స్‌లో బంగారు పతకం సాధించాలన్నది ఆమె లక్ష్యం. అయితే.. ఆర్ఫాను చూసిన సుల్తాన్‌ ఆమె ప్రేమలో పడతాడు. కానీ.. ఎలాంటి లక్ష్యం లేని సుల్తాన్‌ ప్రేమను ఆమె తిరస్కరిస్తుంది. రెజ్లింగ్‌లో ఉన్నత స్థానానికి చేరితే ప్రేమను అంగీకరిస్తానని ఆర్ఫా చెబుతుంది. దీంతో.. ఆర్ఫా ప్రేమను గెలుచుకునేందుకు కొద్ది రోజుల్లోనే రెజ్లింగ్‌లో పట్టు సాధిస్తాడు. రింగులో ప్రత్యర్థులను మట్టికరిపించి.. రాష్ట్రస్థాయిలో విజయం సాధిస్తాడు. ఇక వెనుతిరిగి చూసుకోకుండా జాతీయ స్థాయిలో విజేతగా నిలిచి కామన్‌వెల్త్‌.. ఒలింపిక్స్‌లో విజయాలు అందుకుంటాడు.
మల్లయుద్ధంలో అంతర్జాతీయ స్థాయిలో విజయాలు అందుకున్న సుల్తాన్‌ ప్రేమను ఆర్ఫా అంగీకరించిందా? సుల్తాన్‌లా.. ఆర్ఫా మల్లయుద్ధంలో అంతర్జాతీయ స్థాయికి చేరుకుందా? లేదా? ఆ తర్వాత.. వాళ్ల జీవితంలో ఎలాంటి పరిణామాలు చోటుచేసుకున్నాయి అనేదే మిగిలిన కథ.

తారాగణం
సల్మాన్ ఖాన్ - సుల్తాన్ అలీ ఖాన్
అనుష్క శర్మ - అర్ఫ
రణదీప్ హుడా - ఫతే సింగ్
పరీక్షిత్ సాహ్ని 
కుబ్రా సైత్

వసూళ్ళు
ఇనుప నరాలు, ఉక్కు పిడికిళ్లతో గోదాలో ప్రత్యర్థులను చిత్తు చేసిన బాలీవుడ్ సుల్తాన్.. అవలీలగా రూ. 300 కోట్ల మార్కు దాటేశాడు. ప్రపంచవ్యాప్తంగా ఈ సినిమా సాధించిన కలెక్షన్లు మొత్తం కలిపితే దాదాపు రూ. 345 కోట్లకు చేరుకున్నట్లు తెలుస్తోంది. సల్మాన్ ఈద్ సెంటిమెంటుతో జూలై 7వ తేదీన విడుదల చేసిన ఈ సినిమా భారతదేశంలో రూ. 252.5 కోట్లు, విదేశాల్లో రూ. 92 కోట్లు గ్రాస్ వసూళ్లు సాధించినట్లు తెలుస్తోంది.

అలీ అబ్బాస్ జాఫర్ దర్శకత్వం వహించిన ఈ సినిమా 2016 జూలై 12 వరకు మొదటి వారంలో ఏ బాలీవుడ్ సినిమా సాధించనంత మొత్తంలో వసూళ్ళు సాధించింది. హీరోతో పాటు హీరోయిన్ అనుష్కా శర్మ కూడా రెజ్లర్ పాత్ర పోషించిన ఈ సినిమా దుబాయ్, పాకిస్థాన్, బ్రిటన్, ఆస్ట్రేలియా, న్యూజిలాండ్ లాంటి చాలా దేశాల్లో హిట్ టాక్ సొంతం చేసుకుంది. ఆయా దేశాల్లో ఇప్పటివరకు ఏ హిందీ సినిమాకూ రానంత స్థాయిలో కలెక్షన్లు దీనికి వచ్చాయి.

మూలాలు

బయటి లంకెలు
 
  సుల్తాన్ - యశ్‌రాజ్ ఫిలింస్ వెబ్ సైట్ లో
 

బాలీవుడ్